Lars Barfoed (KF), 2004-03-24:
I Det Konservative Folkeparti har vi mange grunde til at glæde os over den forårspakke, som regeringen nu har lanceret, også ud over, at titlen forårspakke jo antyder, at foråret er på vej, og det går jeg ud fra at alle kan glæde sig over.
Vi glæder os ikke mindst over, at der er en fantastisk god sammenhæng i regeringens økonomiske politik og i de initiativer, regeringen tager på det erhvervspolitiske og det beskæftigelsespolitiske område.
Målsætningen for Det Konservative Folkeparti er, at vi skal have skabt vækst og indtjening i danske virksomheder og dermed øge beskæftigelsen, ikke mindst på længere sigt.
Det er fantastisk vigtigt.
Vi skal også sænke skatterne, så vi får skattetrykket ned og det bedre kan betale sig at gøre en indsats, løbe en risiko, starte ny virksomhed.
Så skal vi også fastholde en robust offentlig økonomi, hvor vi bliver ved med at nedbringe den offentlige gæld.
Den gode sammenhæng er der i regeringens politik, og det er vi i Det Konservative Folkeparti overordentlig tilfredse med.
Ikke mindst, kan jeg jo ikke lade være med at sige, glæder vi os i Det Konservative Folkeparti meget over skattelettelserne.
Det at lette skatten på arbejde har været en målsætning for Det Konservative Folkeparti igennem en lang række år, og ikke mindst op til sidste valg var det et afgørende tema for Det Konservative Folkeparti, at vi skulle sænke skatten på arbejdsindkomster og først og fremmest tage fat på mellemskatten.
Derfor var vi meget tilfredse med den aftale, der blev indgået i februar 2003 mellem regeringspartierne og Dansk Folkeparti om at gennemføre skattelettelser gradvis frem mod 2007.
Så kan vi jo bare glæde os i Det Konservative Folkeparti
så meget mere over, at vi nu på grund af de økonomiske omstændigheder og beskæftigelsesudviklingen har mulighed for at gennemføre skattelettelsen fuldt ud allerede nu, så folk virkelig kan mærke en forskel, så man virkelig kan mærke, at man får flere penge til sig selv.
Pengene ligger nu engang bedst i borgernes lommer, som en tidligere konservativ finansminister udtrykte det.
Jeg synes også, det er vigtigt at understrege her i dag, at forårspakken ikke skal ses isoleret.
Forårspakken skal ikke mindst ses i en tæt sammenhæng med den finanslov, vi gennemførte i efteråret, en finanslov, der betød en finanseffekt, en styrkelse af den økonomiske vækst med 0,4 pct.
Først stimulerede vi økonomien med finansloven for at øge beskæftigelsen, nu stimulerer vi yderligere økonomien med denne her forårspakke, og så håber vi naturligvis også på, at de internationale konjunkturer forbedrer sig.
Men samlet set
betyder de initiativer, regeringen har taget, en stigning i beskæftigelsen i størrelsesordenen 22.000 personer.
Det skal vi alle sammen glæde os over.
Der er jo to veje at gå i den økonomiske politik.
Enten kunne man vælge at fortsætte den gammeldags socialdemokratiske facon med at øge de offentlige udgifter og så lade boligejerne og virksomhederne betale gildet.
Den vej holder ikke.
Det er simpelt hen ikke holdbart på længere sigt.
Det, vi satser på, er at styrke den private sektors økonomi, så vi også på længere sigt får skabt en holdbar måde
at øge beskæftigelsen på, skabe større velstand i Danmark på og dermed i sidste ende bedre velfærd til alle danskere.